Informácia o vyslaní policajtov na výkon hliadkovej činnosti 
na územie Macedónskej republiky

V nadväznosti na oficiálnu žiadosť ministra vnútra Macedónskej republiky z 9. decembra 2015 adresovanú podpredsedovi vlády a ministrovi vnútra Slovenskej republiky o výpomoc pri zvládaní migračných tokov formou vyslania policajtov za účelom vytvorenia spoločných hliadok primárne na macedónsko-gréckej hranici vyšle Ministerstvo vnútra Slovenskej republiky 25 policajtov v termíne od 1. februára 2016 do 29. februára 2016 s možnosťou rotácie alebo predĺženia.

[bookmark: _GoBack]Uvedená pomoc sa uskutočňuje a bude vykonávaná na základe Dohody medzi vládou Macedónskej republiky a vládou Slovenskej republiky o policajnej spolupráci v boji proti trestnej činnosti z 5. septembra 2009, na základe ktorej bude uzatvorené Memorandum o porozumení medzi Prezídiom Policajného zboru Ministerstva vnútra Slovenskej republiky a Policajným veliteľstvom Ministerstva pre vnútorné záležitosti Macedónskej republiky o spoločných hliadkach na území Macedónskej republiky v rámci spoločných operácií.

Riadenie spoločných operácií a činnosť slovenských policajtov na území Macedónskej republiky je v zodpovednosti macedónskej polície a činnosť slovenského kontingentu bude zabezpečovaná určeným policajtom v úlohe koordinátora.

Vzhľadom na spoločný výkon služby s maďarskými a českými kolegami bude komunikačným jazykom anglický jazyk a hliadky budú zložené tak, aby nevznikali pri službe zásadné komunikačné problémy.

Macedónska strana oficiálne požiadala slovenskú stranu o nasledovnú výstroj a výzbroj slovenských policajtov:
· terénne motorové vozidlá (v závislosti od spôsobu prepravy slovenských policajtov na územie  Macedónska),
· zariadenia na nočné a denné videnie (ručná termovízna kamera s ďalekým a krátkym dosahom, ďalekohľad na nočné a denné videnie),
· osobnú zbraň a štandardnú policajnú výstroj (ochranné prostriedky, vesta, obušok, putá).

Spôsob vyslania sa navrhuje riešiť formou zahraničnej služobnej cesty, pričom sa navrhuje poskytnúť vyslaným policajtom vreckové vo výške 40 % stravného.

Macedónska strana ponúkla zabezpečiť stravu, ubytovanie, pohonné hmoty, bežné opravy služobných motorových vozidiel a potrebné zákroky v rámci prvej pomoci. Slovenskí policajti budú poučení ohľadne legislatívy vzťahujúcej sa k právam a povinnostiam policajta na území Macedónskej republiky. Slovenskí policajti sú oprávnení použiť služobnú zbraň a donucovacie prostriedky výhradne v prípade nutnej obrany a krajnej núdze. 

Presun kontingentu policajtov bude uskutočnený služobnými motorovými vozidlami a v prípade potreby prevozu väčšieho množstva materiálu a výstroje bude zabezpečený prostredníctvom automobilovej služby vhodným vozidlom.

V prípade reflektovania na žiadosti ďalších krajín ohľadne poskytnutia síl a prostriedkov  pri riešení nelegálnej migrácie v zmysle uznesenia vlády Slovenskej republiky č. 600 z 3. novembra 2015 sa navrhuje vysielaným policajtov priznávať vreckové vo výške 40 % stravného.




